Coronavirus से मौतों का आंकड़ा 1.52 लाख के पार, लेकिन 1 करोड़ लोग हो चुके हैं ठीक
भारत में कोरोना वायरस का संक्रमण भले ही पहले के मुकाबले काफी कम हो गया हो लेकिन कोरोना से होने वाली मौतों का आंकड़ा लगातार बढ़ता जा रहा है। देश एक दिन में कोविड-19 के 13,823 नए मामले सामने आने के बाद देश में संक्रमण के मामले बढ़कर 1,05,95,660 हो गए।
नई दिल्ली: भारत में कोरोना वायरस का संक्रमण भले ही पहले के मुकाबले काफी कम हो गया हो लेकिन कोरोना से होने वाली मौतों का आंकड़ा लगातार बढ़ता जा रहा है। देश एक दिन में कोविड-19 के 13,823 नए मामले सामने आने के बाद देश में संक्रमण के मामले बढ़कर 1,05,95,660 हो गए। वहीं 162 और लोगों की मौत के बाद मृतक संख्या बढ़कर 1,52,718 हो गई। केंद्रीय स्वास्थ्य मंत्रालय ने बुधवार को इसकी सूचना दी है। पिछले 13 दिनों से यहां हर रोज 20,000 से कम मामले दर्ज हो रहे हैं। मृतकों की संख्या भी पिछले 26 दिनों से 300 से नीचे बनी हुई है। मंगलवार को यहां 10,064 मामलों की पुष्टि हुई है, जो 6 जून के बाद से अब तक सबसे कम है।केंद्रीय स्वास्थ्य मंत्रालय की तरफ से जारी किए गए आंकड़ों के मुताबिक देश में अभी 1,97,201 लोगों का कोरोना वायरस संक्रमण का इलाज चल रहा है और 1,02,45,741 लोग संक्रमण मुक्त हो चुके हैं। देश में रिकवरी दर इस वक्त 96.70 फीसदी बनी हुई है, जबकि मृत्यु दर 1.44 फीसदी है।वहीं, आपको बता दें कि प्रधानमंत्री नरेंद्र मोदी के नेतृत्व में दुनिया का सबसे बड़े टीकाकरण कार्यक्रम शुरू कर भारत पहले ही इतिहास रच चुका है और अब 130 अरब भारतीयों की तरफ से भारत सरकार ने 6 पड़ोसी देशों को मुफ्त में कोरोना वैक्‍सीन की डिलीवरी शुरू कर दी है। बुधवार सुबह मुंबई एयरपोर्ट से भूटान के लिए 1.5 लाख वैक्सीन और मालदीव के लिए 1 लाख वैक्‍सीन की पहली खेप को रवाना किया गया। वैक्सीन की कन्साइनमेंट पर तिरंगे के साथ एक संदेश लिखा गया है, जिसमें कहा गया है भारत की जनता और सरकार का तोहफा।